คพ. ตรวจวัดค่าฝุ่นละอองบริเวณสถานีกลางกรุงเทพอภิวัฒน์ (สถานีกลางบางซื่อ) หลังได้รับการร้องเรียนเกิดฝุ่นฟุ้งกระจาย พร้อมแนะนำให้ทำความสะอาดโดยรอบพื้นที่สถานีและรางรถไฟ
กรมควบคุมมลพิษ (คพ.) ตรวจวัดค่าฝุ่นละอองบริเวณสถานีกลางกรุงเทพอภิวัฒน์ (สถานีกลางบางซื่อ) หลังได้รับการร้องเรียนเกิดฝุ่นฟุ้งกระจาย พร้อมแนะนำให้ทำความสะอาดโดยรอบพื้นที่สถานีและรางรถไฟ                        นายปิ่นสักก์ สุรัสวดี อธิบดีกรมควบคุมมลพิษ (คพ.) กล่าวถึงกรณีมีประเด็นเกี่ยวกับปัญหาฝุ่นละอองฟุ้งกระจายในพื้นที่สถานีกลางกรุงเทพอภิวัฒน์ (สถานีกลางบางซื่อ) ได้ให้ นายพันศักดิ์ ถิรมงคล ผู้อำนวยการกองจัดการคุณภาพอากาศและเสียง นำเจ้าหน้าที่ คพ. ร่วมกับฝ่ายปฏิบัติการเดินรถสถานีกลางกรุงเทพอภิวัฒน์ ลงพื้นที่ตรวจสอบและติดตั้งเครื่องตรวจวัดค่าฝุ่นละออง PM10 และ PM2.5 เพื่อเฝ้าระวังปัญหาฝุ่นเป็นเวลา 7 วัน และตรวจวัดการระบายฝุ่นละอองในรูปเขม่าควันจากหัวรถจักรเพื่อประเมินสถานการณ์ด้วย ทั้งนี้ จากการตรวจสอบพื้นที่ คพ.ได้ให้คำแนะนำกับสถานีกลางกรุงเทพอภิวัฒน์เร่งทำความสะอาดพื้นที่บริเวณอาคารโดยสาร บริเวณชานชาลาสถานีฯ และรางรถไฟ เพื่อลดการฟุ้งกระจายของฝุ่นละออง รวมทั้ง ให้เพิ่มความถึ่การทำความสะอาดประจำวันให้มากขึ้น เพื่อสร้างความมั่นใจให้กับประชาชนที่มาใช้บริการ โดย คพ.จะติดตามค่าฝุ่นละออง PM10 และ PM2.5 จากการติดตั้งเครื่องตรวจวัดและนำข้อมูลแจ้งให้สถานีกลางกรุงเทพอภิวัฒน์และประชาชนรับทราบต่อไป